C 118/74

Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2021/C 118/08)

Šis paziņojums ir publicēts saskaņā ar Komisijas 2018. gada 17. oktobra Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMU, AR KO GROZA VIENOTO DOKUMENTU

“TORO”

PDO-ES-A0886-AM04

Paziņojuma datums: 11.1.2021.

APSTIPRINĀTĀ GROZĪJUMA APRAKSTS UN PAMATOJUMS

1. Grozījums, kas attiecas uz organoleptiskajām īpašībām, atbilstīgi vīna veidam

APRAKSTS

Ir grozīts aizsargāto vīnu organoleptisko īpašību apraksts.

Šis grozījums attiecas uz specifikācijas 2. punkta b) apakšpunktu un vienotā dokumenta 4. punktu.

Grozījuma veids: STANDARTA (grozījums attiecas uz vienoto dokumentu). Ar šo grozījumu pielāgo organoleptiskās īpašības, lai tās varētu labāk novērtēt, veicot sensorisko analīzi. Ar to netiek būtiski mainīts produkts, kurš saglabā saiknes aprakstā norādītās īpašības un iedabu, ko rada mijiedarbība starp dabas faktoriem un cilvēkfaktoriem. Tāpēc uzskatāms, ka šis grozījums neietilpst nevienā no Komisijas Deleģētās regulas (ES) 2019/33 14. panta 1. punktā minētajām kategorijām.

PAMATOJUMS

Regulatīvā padome pašreiz cenšas iegūt akreditāciju, lai sertificēšanas uzdevumiem varētu izmantot standartu UNE-EN-ISO 17065. Tādēļ nepieciešams grozīt aizsargāto vīnu organoleptisko īpašību aprakstu, lai to īpašības varētu saistīt ar novērtējamiem deskriptoriem, izmantojot degustatoru grupu, kas atbilst standartā UNE-EN-ISO 17025 noteiktajiem kritērijiem.

2. Grozījums vīna ražošanas nosacījumos (vīndarības metodes: vīndarības ierobežojumi)

APRAKSTS

Ir mainīta vīnogu šķirņu minimālā procentuālā daļa sarkanvīnos un baltvīnos.

Šis grozījums attiecas uz specifikācijas 3. punkta c) apakšpunktu un vienotā dokumenta 5. punkta a) apakšpunktu.

Tas ir STANDARTA grozījums (ar ko groza vienoto dokumentu), jo katras šķirnes daudzuma pielāgojums nemaina ar ACVN “TORO” apzīmētā produkta būtiskās īpašības, ko rada dabas faktoru un cilvēkfaktoru konverģence. Šis grozījums nepadara saikni par spēkā neesošu, tādējādi tas neietilpst nevienā no kategorijām, kas minētas Regulas (ES) 2019/33 14. panta 1. punktā.

PAMATOJUMS

Grozījums attiecībā uz vīnogu šķirņu minimālo procentuālo daļu sarkanvīnos un baltvīnos ir nepieciešams, lai tās pielāgotu jaunajām vīndarības metodēm un tirgus gaumei un iekļautu jaunieviestās sekundārās šķirnes.

3. Šķirnes ‘Tinta de Toro’ maksimālās ražas no hektāra palielināšana no 6 000 uz 7 500 kilogramiem no hektāra

APRAKSTS

Ir palielināta šķirnes ‘Tinta de Toro’ maksimālā raža no hektāra.

Šis grozījums attiecas uz specifikācijas 5. punktu un vienotā dokumenta 5. punkta b) apakšpunktu.

Šis grozījums, kas paredz izmaiņas vienotajā dokumentā, tiek uzskatīts par standarta grozījumu, jo ar to netiek būtiski mainīts aizsargātais produkts, kurš saglabā saiknes aprakstā norādītās īpašības un iedabu, ko rada mijiedarbība starp dabas faktoriem un cilvēkfaktoriem. Tāpēc uzskatāms, ka šis grozījums neietilpst nevienā no Komisijas Deleģētās regulas (ES) 2019/33 14. panta 1. punktā minētajām kategorijām.

PAMATOJUMS

Apgabalā, uz kuru attiecas ACVN “Toro”, pašlaik 5 226 ha platībā tiek audzēta šķirne ‘Tinta de Toro’. Vīnogulāji 1 543 ha platībā, t. i., 29,5 % vīnogulāju, tiek audzēti, izmantojot balstus. Dažām šķirnēm, piemēram, ‘Tinta de Toro’, ir diezgan auglīgi bazālie pumpuri, kuri ļauj iegūt vēlamo ražu, izmantojot divplecu kordona sistēmu, kas ir galvenā ACVN “Toro” vīnogulājiem izmantotā balsta sistēma.

Turklāt mūsdienu vīnkopības sasniegumi ļauj iegūt lielākas ražas (kilogramos no hektāra), nekaitējot izejvielas kvalitātei. Konkrētajā šķirnes ‘Tinta de Toro’ gadījumā maksimālā raža, kas līdz šim noteikta ACVN “Toro” specifikācijā, bija ievērojami zemāka par apgabalā un blakusesošajās teritorijās iegūtajām vidējām ražām. Tas apdraudēja vīnkopju neto peļņu un tātad arī vīndārzu ienesīgumu. Tāpēc ierosināts palielinājums no 6 000 kg/ha uz 7 500 kg/ha.

4. Maksimālās ražas no hektāra noteikšana attiecībā uz sekundārajām šķirnēm ‘Albillo Real’ un ‘Moscatel de Grano Menudo’

APRAKSTS

Ir noteikts ražas no hektāra maksimālais daudzums jaunajām šķirnēm, kas pievienotas specifikācijai.

Šis grozījums attiecas uz specifikācijas 5. punktu un vienotā dokumenta 5. punkta b) apakšpunktu.

Šis grozījums, kas attiecas uz vienoto dokumentu, tiek uzskatīts par standarta grozījumu, jo ar to netiek būtiski mainīts aizsargātais produkts, kurš saglabā saiknes aprakstā norādītās īpašības un iedabu, ko rada mijiedarbība starp dabas faktoriem un cilvēkfaktoriem. Tāpēc uzskatāms, ka šis grozījums neietilpst nevienā no Komisijas Deleģētās regulas (ES) 2019/33 14. panta 1. punktā minētajām kategorijām.

PAMATOJUMS

Šķirņu ‘Albillo Real’ un ‘Moscatel de Grano Menudo’ kā sekundāru vīna vīnogu šķirņu iekļaušana nozīmē to, ka ir jānosaka ražošanas maksimālais apjoms (maksimālā raža kilogramos no hektāra un maksimālais iznākums hektolitros no hektāra). Noteiktais maksimālais daudzums ļauj iegūt optimālu kvalitāti saskaņā ar tehniskajiem pētījumiem.

5. Sekundāru šķirņu pievienošana: ‘Albillo Real’ un ‘Moscatel de Grano Menudo’

APRAKSTS

Ir pievienotas divas jaunas šķirnes, kas tiek uzskatītas par piemērotām ar ACVN “Toro” apzīmētā vīna ražošanai.

Šis grozījums attiecas uz specifikācijas 6. punktu un 7. punkta a.2) apakšpunktu. Tā kā minētās šķirnes ievieš kā sekundāras šķirnes, vienotais dokuments paliek nemainīts.

Tas jāuzskata par standarta grozījumu, kas neattiecas uz vienoto dokumentu, jo šo divu šķirņu pievienošana nemaina ar ACVN “Toro” apzīmēto vīnu īpašo raksturu, bet gan palīdz pilnībā izmantot to potenciālu. Šis grozījums neietver izmaiņas saiknes būtībā (tikai formulējumā, jo jaunās šķirnes tiek minētas saistībā ar cilvēkfaktoriem), tādējādi tas neietilpst nevienā no kategorijām, kas minētas Regulas (ES) 2019/33 14. panta 1. punktā.

PAMATOJUMS

Abas šķirnes šajā apgabalā ir tradicionālas. Vidējais vecums vīndārziem, kuros abas minētās šķirnes audzē šajā apgabalā, pārsniedz 50 gadus. Šķirnes iepriekš nebija iekļautas nepieciešamās kopšanas (lielāka neaizsargātība pret pavasara salnām un dažiem kaitēkļiem, mazāka raža utt.), nevis kvalitātes dēļ. Tas radījis šķirnes materiāla zudumu. Analizējot vīnus, kuru sastāvā ir šīs šķirnes, ir pierādījies, ka ar ACVN “Toro” apzīmētajiem vīniem ir saglabājies īpašais raksturs un ka vīniem piemīt tādas no vīndarības viedokļa ievērības cienīgas kvalitatīvās īpašības, ko nedrīkst zaudēt.

VIENOTAIS DOKUMENTS

1. Produkta nosaukums

Toro

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Vīnu apraksts

Vīns – baltvīni un sārtvīni

Baltvīni

Izskats: gaiši dzeltenā līdz zeltaini dzeltenā krāsā, nav duļķaini.

Aromāts: spēcīgs, ar augļu un/vai ziedu un/vai zālaugu aromātiem un ar vidēju līdz vidēji augstu intensitāti.

Garša: viegli piesātināta garša, vidēja līdz ilga pēcgarša, vidējs līdz vidēji augsts skābuma līmenis un labi līdzsvarots alkohola saturs un skābums.

Mucā raudzēti baltvīni

Izskats: gaiši dzeltenā līdz zeltaini dzeltenā krāsā, nav duļķaini.

Aromāts: spēcīgs, ar augļu un/vai ziedu un/vai zālaugu aromātiem un trešējiem aromātiem, kas raksturīgi izturēšanas procesam mucās. Vidēja līdz vidēji augsta intensitāte.

Garša: vidēja līdz ilga pēcgarša, vidēji augsts skābuma līmenis un vidēja līdz spēcīga garša. Līdzsvaroti trešējie koksnes aromāti.

Sārtvīni

Izskats: gaiši sārtā līdz lašsārtā krāsā, nav duļķaini.

Aromāts: spēcīgs, ar svaigu (ne pārāk nobriedušu) sarkano un/vai melno augļu aromātiem, ar vidēju līdz vidēji augstu intensitāti.

Garša: viegli piesātināta garša, vidēja līdz ilga pēcgarša, vidējs līdz vidēji augsts skābuma līmenis un labi līdzsvarots alkohola saturs un skābums.

(*) Ja atlikumcukuru proporcija vīnos ir 5 grami uz litru vai vairāk, maksimālais sēra dioksīda daudzums, ko tie var saturēt, ir 250 miligrami uz litru.

Šajā iedaļā noteiktie fizikālie un ķīmiskie parametri katrā ziņā atbilst ES noteikumos paredzētajām robežvērtībām.

Vispārīgās analītiskās īpašības Maksimālais kopējais spirta saturs (tilp. %): Minimālais faktiskais spirta saturs (tilp. %): 11 Minimālais kopējais skābums: 3,5 grami uz litru (izteikts vīnskābē) Maksimālais gaistošais skābums (miliekvivalentos uz litru): 18 Maksimālais kopējais sēra dioksīda saturs (miligramos uz litru): 200

Vīns – sarkanvīni

Jauns sarkanvīns

Izskats: ķiršu sarkanā līdz rubīnsarkanā krāsā, nav duļķains.

Aromāts: spēcīgs, ar sarkano un/vai melno augļu aromātiem un ar vidēju līdz vidēji augstu intensitāti.

Garša: vidēja līdz ļoti piesātināta garša, vidēja līdz vidēji ilga pēcgarša un labi līdzsvarots alkohola saturs un skābums.

Mucā izturēts sarkanvīns (ieskaitot sarkanvīnu ar norādēm Roble [ozols], Crianza, Reserva un Gran Reserva)

Izskats: ķiršu sarkanā līdz terakotas krāsā, nav duļķains.

Aromāts: spēcīgs, ar sarkano un/vai melno un/vai nobriedušu augļu aromātiem un ar vidēju intensitāti. Trešējie aromāti, kas raksturīgi izturēšanas procesam mucās, ar vidēju līdz vidēji augstu intensitāti.

Garša: vidēja līdz piesātināta, ar vidēju līdz ilgu pēcgaršu un labi līdzsvarota.

Šajā iedaļā noteiktie fizikālie un ķīmiskie parametri katrā ziņā atbilst ES noteikumos paredzētajām robežvērtībām.

Vispārīgās analītiskās īpašības Maksimālais kopējais spirta saturs (tilp. %): Minimālais faktiskais spirta saturs (tilp. %): 12,5 Minimālais kopējais skābums: 3,5 grami uz litru (izteikts vīnskābē) Maksimālais gaistošais skābums (miliekvivalentos uz litru): 20 Maksimālais kopējais sēra dioksīda saturs (miligramos uz litru): 150

5. Vīndarības metodes

a) Īpašā vīndarības metode

Īpašā vīndarības metode

— Vīnogu minimālais iespējamais spirta saturs: 10,5 tilp. %.

— Maksimālais ekstrakcijas iznākums: 72 litri no 100 kilogramiem vīnogu.

Ierobežojumi saistībā ar vīndarīšanu

Baltvīni jāražo tikai no balto vīnogu šķirnēm (‘Malvasía Castellana’, Verdejo’, ‘Moscatel de Grano Menudo’ un ‘Albillo Real’).

Sārtvīni jāražo no atļautajām sarkano un balto vīnogu šķirnēm (galvenajām un sekundārajām šķirnēm).

Sarkanvīni jāražo tikai no šķirnes ‘Tinta de Toro’ un ‘Garnacha Tinta’ vīnogām, un ražošana ir ierobežota līdz šādu divu veidu sarkanvīnu ražošanai: sarkanvīns no vismaz 85 % ‘Garnacha Tinta’ vīnogu un sarkanvīns no vismaz 75 % ‘Tinta de Toro’ vīnogu.

Audzēšanas metode

— Stādījumu minimālā biezība: 500 vīnogulāju uz hektāru.

— Vīnogulāju vainagu var veidot kausveidā vai uz špalerām.

— Jaukti stādījumi, kuros nevar novākt katras šķirnes ražu atsevišķi, nav atļauti.

b) Maksimālais ražas iznākums

‘Garnacha Tinta’, ‘Malvasía Castellana’ (‘Doña Blanca’), ‘Verdejo’, ‘Albillo Real’ un ‘Moscatel de Grano Menudo’:

9 000 kg vīnogu no hektāra

64,80 hl no hektāra

‘Tinta de Toro’:

7 500 kg vīnogu no hektāra

54 hl no hektāra

6. Noteiktais ģeogrāfiskais apgabals

ACVN “Toro” ģeogrāfiskais apgabals atrodas Kastīlijas un Leonas reģiona tālākajā rietumu daļā, Samoras provinces dienvidaustrumos, kā arī ietver daļu no dabas teritorijām Tierra del Vino, Valle del Guareña un Tierra de Toro. Tas robežojas ar līdzenumiem Tierra del Pan un Tierra de Campos un aptver 62 000 hektāru zemes.

Tas ietver turpmāk minētās pašvaldības.

Samoras provincē: Argujillo, La Bóveda de Toro, Morales de Toro, El Pego, Peleagonzalo, El Piñero, San Miguel de la Ribera, Sanzoles, Toro, Valdefinjas, Venialbo un Villabuena del Puente;

Valjadolidas provincē: San Román de Hornija, Villafranca del Duero, vīnkopības rajoni Villaester de Arriba un Villaester de Abajo un pašvaldība Pedrosa del Rey.

7. Galvenās vīna vīnogu šķirnes

‘DOÑA BLANCA’ – ‘MALVASÍA CASTELLANA’

‘TEMPRANILLO’ – ‘TINTA DE TORO’

‘VERDEJO’

8. Saiknes vai saikņu apraksts

Klimatiskie apstākļi – ārkārtīgais aukstums ziemā, daudzās saules gaismas stundas un ekstremālās temperatūras – ierobežo vīnogulāju ražīgumu. Dažādie augsnes tipi (mālsmilts) nosaka, kuras no šķirnēm vīnkopji stāda. Šie faktori, neitrāls pH, ierobežots organiskās vielas daudzums un augsnes ielabotāji, ko vīnkopji pievieno, nosaka vīnu aromātu, struktūru un augsto spirta saturu. Turklāt augstais dzelzs saturs augsnē, kausveida vainagu veidošanas sistēma un ievērojamais vīndārzu vecums nodrošina pārsteidzošo pigmenta daudzumu šajos vīnos.

9. Būtiski papildu nosacījumi (iepakojums, marķēšana, citas prasības)

Tiesiskais regulējums:

valsts tiesību akti.

Papildu nosacījuma veids:

noteiktajā ģeogrāfiskajā apgabalā veikta iepakošana.

Nosacījuma apraksts:

vīndarības procesā ietilpst vīnu pildīšana pudelēs un tai sekojoša izturēšana. Tāpēc šajā specifikācijā aprakstītās organoleptiskās, fizikālās un ķīmiskās īpašības var tikt garantētas tikai tad, ja ar vīnu rīkojas tikai ražošanas apgabalā. Ar ACVN “Toro” apzīmēto vīnu iepildīšana pudelēs ir viens no faktoriem, kas ir būtisks, lai panāktu specifikācijā izklāstītās īpašības. Tādējādi, lai nodrošinātu kvalitāti un garantiju attiecībā uz izcelsmi un kontroli, iepildīšanai pudelēs jānotiek pudeļu pildīšanas cehos vīndarītavās, kas atrodas ražošanas apgabalā.

Tiesiskais regulējums:

valsts tiesību akti.

Papildu nosacījuma veids:

papildu noteikumi attiecībā uz marķējumu.

Nosacījuma apraksts:

apzīmējuma “DENOMINACIÓN DE ORIGEN PROTEGIDA” [AIZSARGĀTS CILMES VIETAS NOSAUKUMS] vietā uz etiķetes var izmantot tradicionālo apzīmējumu “DENOMINACIÓN DE ORIGEN” [CILMES VIETAS NOSAUKUMS].

Vīnu marķējumā var būt norādes ROBLE [OZOLS] un FERMENTADO EN BARRICA [RAUDZĒTS MUCĀ]. Sarkanvīniem, kas atbilst spēkā esošajos tiesību aktos izklāstītajiem nosacījumiem, drīkst izmantot tradicionālos apzīmējumus CRIANZA, RESERVA un GRAN RESERVA.

Saite uz produkta specifikāciju

www.itacyl.es/documents/20143/342640/PPta+Mod+PCC+DO+TORO+Rev+3.docx/1f718e2c-e77b-c3dd-471c-38cb0bba6e49?

(1) OV L 9, 11.1.2019., 2. lpp.